ดอลฯดิ่งแรง ต่ำสุดรอบ 2 ปีครึ่ง สวนสหรัฐเผยตัวเลขจ้างงานต่ำคาด
ดอลฯดิ่งแรง ต่ำสุดรอบ 2 ปีครึ่ง สวนสหรัฐเผยตัวเลขจ้างงานต่ำคาด
ดอลฯดิ่งแรง ต่ำสุดรอบ 2 ปีครึ่ง สวนสหรัฐเผยตัวเลขจ้างงานต่ำคาด
4 ธ.ค. 2563

ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน ดิ่งลงแตะระดับต่ำสุดในรอบกว่า 2 ปีครึ่งในวันนี้ โดยดอลลาร์ ซึ่งเป็นสกุลเงินปลอดภัย ไม่ได้รับแรงหนุนจากการเปิดเผยตัวเลขการจ้างงานที่ต่ำกว่าคาดในวันนี้
ล่าสุด ณ เวลา 22.34 น.ตามเวลาไทย ดอลลาร์แข็งค่า 0.28% สู่ระดับ 104.12 เยน ขณะที่ยูโรปรับตัวขึ้น 0.33% สู่ระดับ 126.48 เยน และขยับขึ้น 0.06% สู่ระดับ 1.215 ดอลลาร์ ส่วนดัชนีดอลลาร์ ลบ 0.06% สู่ระดับ 90.650 หลังจากแตะระดับ 90.471 ซึ่งเป็นระดับต่ำสุดในรอบกว่า 2 ปีครึ่ง
ทั้งนี้ เมื่อพิจารณาทั้งสัปดาห์นี้ ดัชนีดอลลาร์ทรุดตัวลง 1.4% ซึ่งเป็นการปรับตัวลงมากที่สุดเมื่อเทียบรายสัปดาห์นับตั้งแต่ต้นเดือนพ.ย.
โดยกระทรวงแรงงานสหรัฐรายงานว่า ตัวเลขการจ้างงานนอกภาคเกษตรเพิ่มขึ้นเพียง 245,000 ตำแหน่งในเดือนพ.ย. ต่ำกว่าที่นักวิเคราะห์คาดการณ์ที่ระดับ 440,000 ตำแหน่ง และต่ำกว่าระดับ 610,000 ตำแหน่งในเดือนต.ค. โดยได้รับผลกระทบจากการแพร่ระบาดของไวรัสโควิด-19
ส่วนอัตราการว่างงานลดลงสู่ระดับ 6.7% ในเดือนพ.ย. สอดคล้องกับตัวเลขคาดการณ์ของนักวิเคราะห์ หลังจากแตะระดับ 6.9% ในเดือนต.ค.
นอกจากนี้ ดอลลาร์ยังถูกกดดันจากความคืบหน้าในการพัฒนาวัคซีนต้านไวรัสโควิด-19 รวมทั้งแนวโน้มการออกมาตรการกระตุ้นเศรษฐกิจสหรัฐ ซึ่งทำให้นักลงทุนหันไปซื้อสกุลเงินที่เป็นสินทรัพย์เสี่ยง
ด้าน นางแนนซี เพโลซี ประธานสภาผู้แทนราษฎรสหรัฐ และนายมิตช์ แมคคอนเนลล์ ผู้นำเสียงข้างมากในวุฒิสภา ได้หารือกันเมื่อวานนี้ เกี่ยวกับการออกมาตรการกระตุ้นเศรษฐกิจสหรัฐเพื่อเยียวยาผลกระทบจากการแพร่ระบาดของไวรัสโควิด-19 รวมทั้งการออกกฎหมายงบประมาณเพื่อหลีกเลี่ยงการปิดหน่วยงานรัฐบาล (ชัตดาวน์) ทั้งนางเพโลซีและนายแมคคอนเนลล์ต่างแสดงความหวังว่าสภาคองเกรสจะสามารถบรรลุข้อตกลงเกี่ยวกับการออกมาตรการกระตุ้นเศรษฐกิจและการออกกฎหมายงบประมาณได้ภายในวันที่ 11 ธ.ค.ซึ่งเป็นวันสุดท้ายก่อนที่หน่วยงานของรัฐบาลสหรัฐจะเผชิญภาวะชัตดาวน์